ΚΑΝΟΝΙΣΜΟΣ (ΕΟΚ) αριθ. 540/92 ΤΗΣ ΕΠΙΤΡΟΠΗΣ της 3ης Μαρτίου 1992 για την τροποποίηση του κανονισμού (ΕΟΚ) αριθ. 650/91 της Επιτροπής για τις αιτήσεις συνδρομής, υπό μορφή λειτουργικών προγραμμάτων, του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού, για επενδύσεις που έχουν ως στόχο τη βελτίωση των συνθηκών μεταποίησης και εμπορίας των προϊόντων αλιείας και υδατοκαλλιέργειας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4042/89 του Συμβουλίου της 19ης Δεκεμβρίου 1989 για τη βελτίωση των συνθηκών μεταποίησης και εμπορίας των προϊόντων αλιείας και υδατοκαλλιέργειας (1), και ιδίως το άρθρο 8 παράγραφος 3,

τη σύμφωνη γνώμη της Μόνιμης Επιτροπής Διαρθρώσεων Αλιείας,

Εκτιμώντας:

ότι η οδηγία 91/492/ΕΟΚ του Συμβουλίου της 15ης Ιουλίου 1991 για τον καθορισμό των υγειονομικών κανόνων που διέπουν την παραγωγή και τη διάθεση στην αγορά ζώντων δίθυρων μαλακίων (2) και η οδηγία 91/493/ΕΟΚ του Συμβουλίου της 22ας Ιουλίου 1991 για τον καθορισμό υγειονομικών κανόνων που διέπουν την παραγωγή και τη διάθεση στην αγορά προϊόντων αλιείας (3) καθορίζουν την εναρμόνιση των απαιτήσεων στον υγειονομικό τομέα που πρέπει να πληρούνται κατά την παραγωγή, εμπορία και μεταποίηση των εν λόγω προϊόντων-

ότι, στην περίπτωση που ζητείται οικονομική συνδρομή από την Κοινότητα, μόνο τα σχέδια που είναι σύμφωνα με τις απαιτήσεις των οδηγιών αυτών μπορούν να γίνουν δεκτά-

ότι μόνο στις εγκαταστάσεις, στις ιχθυόσκαλες, στις αγορές χονδρικής πώλησης, στα κέντρα αποστολής και καθαρισμού που είναι σύμφωνα με τις απαιτήσεις των εν λόγω οδηγιών μπορεί να ασκείται δραστηριότητα-

ότι τα κράτη μέλη μπορούν να χορηγήσουν στις εγκαταστάσεις, στις ιχθυόσκαλες, στις αγορές χονδρικής πώλησης, στα κέντρα αποστολής και καθαρισμού, που ασκούσαν δραστηριότητα μέχρι τις 31 Δεκεμβρίου 1991, συμπληρωματική προθεσμία, ώστε να συμμορφωθούν με τις απαιτήσεις των οδηγιών-

ότι οι επενδύσεις που περιλαμβάνονται στα λειτουργικά προγράμματα που υποβάλλονται για κοινοτική οικονομική συνδρομή πρέπει να επιλεγούν από τις αρμόδιες αρχές του κράτους μέλους-

ότι ο κανονισμός (ΕΟΚ) αριθ. 650/91 της Επιτροπής (4) καθορίζει τις πληροφορίες και τα έγγραφα που πρέπει να περιλαμβάνονται στις αιτήσεις συνδρομής υπό μορφή λειτουργικών προγραμμάτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 650/91 τροποποιείται ως εξής:

Το ακόλουθο σημείο προστίθεται στο παράρτημα IV:

"6. Να ελέγχει ώστε οι επενδύσεις να είναι σύμφωνες με τις οδηγίες του Συμβουλίου στον υγειονομικό τομέα.

Για τις εγκαταστάσεις, τις υχθυόσκαλες, τις αγορές χονδρικής πώλησης, τα κέντρα αποστολής και καθαρισμού στα οποία δεν έχει δοθεί συμπληρωματική προθεσμία για τη συμμόρφωσή τους με τις οδηγίες, η αίτηση συνδρομής πρέπει να συνοδεύεται από ένα πιστοποιητικό για κάθε επένδυση- αυτό το πιστοποιητικό πρέπει να επιβεβαιώνει ότι η εγκατάσταση στην οποία πρόκειται να πραγματοποιηθούν οι επενδύσεις είναι σύμφωνη με τις οδηγίες.

Για τις εγκαταστάσεις, τις ιχθυόσκαλες, τις αγορές χονδρικής πώλησης, τα κέντρα αποστολής και καθαρισμού στα οποία έχει δοθεί συμπληρωματική προθεσμία για τη συμμόρφωσή τους με τις οδηγίες, η αρμόδια αρχή μεριμνά ώστε, κατά την ημερομηνία λήξης των εργασιών, οι εγκαταστάσεις να είναι σύμφωνες με τις οδηγίες."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Μαρτίου 1992. Για την Επιτροπή

Manuel MARIN

Αντιπρόεδρος

(1) ΕΕ αριθ. L 388 της 30. 12. 1989, σ. 1. (2) ΕΕ αριθ. L 268 της 24. 9. 1991, σ. 1. (3) ΕΕ αριθ. L 268 της 24. 9. 1991, σ. 15. (4) ΕΕ αριθ. L 72 της 19. 3. 1991, σ. 20.